《从军诗五首·其五》
两汉·王粲

悠悠涉荒路，靡靡我心愁。
四望无烟火，但见林与丘。
城郭生榛棘，蹊径无所由。
雚蒲竟广泽，葭苇夹长流。
日夕凉风发，翩翩漂吾舟。
寒蝉在树鸣，鹳鹄摩天游。
客子多悲伤，泪下不可收。
朝入谯郡界，旷然消人忧。
鸡鸣达四境，黍稷盈原畴。
馆宅充廛里，士女满庄馗。
自非圣贤国，谁能享斯休？
诗人美乐土，虽客犹愿留。

作者简介：王粲（177-217），字仲宣，山阳郡高平（今山东微山）人。东汉末年著名文学家，“建安七子”之一，由于其文才出众，被称为“七子之冠冕”。初仕刘表，后归曹操。